title: Neuvoston päätös, annettu 25 päivänä kesäkuuta 2013 , tilintarkastustuomioistuimen jäsenen nimittämisestä

text:
               26.6.2013

               FI

               Euroopan unionin virallinen lehti

               C 180/12

         NEUVOSTON PÄÄTÖS,
   annettu 25 päivänä kesäkuuta 2013,
   tilintarkastustuomioistuimen jäsenen nimittämisestä
   2013/C 180/05
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 286 artiklan 2 kohdan,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Ovidiu ISPIRin toimikausi päättyy 30 päivänä kesäkuuta 2013.

               (2)

               Tämän vuoksi on tarpeen suorittaa uusi nimitys,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään George PUFAN tilintarkastustuomioistuimen jäseneksi 1 päivästä heinäkuuta 2013–30 päivään kesäkuuta 2019.
   2 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2013.

            Neuvoston puolesta

            Puheenjohtaja

         E. GILMORE

      (1)  Lausunto annettu 12. kesäkuuta 2013 (ei vielä julkaistu virallisessa lehdessä).


title: Komission päätös (EU, Euratom) 2017/46, annettu 10 päivänä tammikuuta 2017, viestintä- ja tietojärjestelmien turvallisuudesta Euroopan komissiossa

text:
               11.1.2017

               FI

               Euroopan unionin virallinen lehti

               L 6/40

         KOMISSION PÄÄTÖS (EU, Euratom) 2017/46,
   annettu 10 päivänä tammikuuta 2017,
   viestintä- ja tietojärjestelmien turvallisuudesta Euroopan komissiossa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,
   ottaa huomioon Euroopan atomienergiayhteisön perustamissopimuksen,
   sekä katsoo seuraavaa:

               (1)

               Komission viestintä- ja tietojärjestelmät ovat olennainen osa komission toimintaa, ja tietotekniikan turvallisuushäiriöillä voi olla vakavia vaikutuksia sekä komission toimintoihin että kolmansiin osapuoliin, yksittäiset henkilöt, yritykset ja jäsenvaltiot mukaan lukien.

               (2)

               Komission viestintä- ja tietojärjestelmien luottamuksellisuuteen, eheyteen ja käytettävyyteen sekä niissä käsiteltäviin tietoihin voi kohdistua monia uhkia. Tällaisia uhkia ovat muun muassa onnettomuudet, virheet, tahalliset hyökkäykset ja luonnontapahtumat, ja ne on määriteltävä operatiivisiksi riskeiksi.

               (3)

               Viestintä- ja tietojärjestelmissä on tarjottava suojataso, joka on suhteutettu niihin kohdistuvien riskien todennäköisyyteen, vaikutuksiin ja luonteeseen.

               (4)

               Komission tietotekniikan turvallisuuden osalta olisi varmistettava, että komission viestintä- ja tietojärjestelmät suojaavat niissä käsiteltävät tiedot ja toimivat tarkoituksenmukaisella tavalla, oikeaan aikaan ja oikeutettujen käyttäjien valvonnassa.

               (5)

               Komission tietotekniikan turvallisuutta koskevaa politiikkaa olisi toteutettava johdonmukaisesti muiden turvallisuuspolitiikkojen kanssa.

               (6)

               Yleinen vastuu komission turvallisuudesta on henkilöstöhallinnon ja turvallisuustoiminnan pääosaston turvallisuusosastolla turvallisuusasioista vastaavan komission jäsenen valvonnassa ja vastuulla.

               (7)

               Jotta komission lähestymistapa olisi asiaankuuluvan lainsäädännön mukainen ja jotta mahdollistettaisiin yhteentoimivuus ja -sopivuus, siinä olisi otettava huomioon EU:n poliittiset aloitteet, verkko- ja tietoturvaa koskeva lainsäädäntö sekä alan standardit ja parhaat käytännöt.

               (8)

               Komission viestintä- ja tietojärjestelmistä vastaavien komission osastojen olisi laadittava ja pantava täytäntöön asiaankuuluvia toimenpiteitä, ja viestintä- ja tietojärjestelmien tietotekniikan turvallisuutta koskevat toimenpiteet olisi sovitettava yhteen koko komissiossa tehokkuuden ja vaikuttavuuden varmistamiseksi.

               (9)

               Niiden sääntöjen ja menettelyjen, jotka koskevat tietoihin pääsyä tietotekniikan turvallisuuden yhteydessä, mukaan lukien tietotekniikan turvallisuushäiriöiden käsittely, olisi oltava oikeassa suhteessa komissioon tai sen henkilöstöön kohdistuvaan uhkaan sekä yksilöiden suojelusta unionin toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetussa Euroopan parlamentin ja neuvoston asetuksessa (EY) N:o 45/2001 (1) säädettyjen periaatteiden mukaiset, ja niissä olisi otettava huomioon SEUT-sopimuksen 339 artiklassa säädetty salassapitovelvollisuuden periaate.

               (10)

               EU:n turvaluokiteltua tietoa, arkaluonteista turvallisuusluokittelematonta tietoa ja luokittelematonta tietoa käsitteleviä viestintä- ja tietojärjestelmiä koskevien politiikkojen ja sääntöjen on oltava täysin komission päätösten (EU, Euratom) 2015/443 (2) ja (EU, Euratom) 2015/444 (3) mukaiset.

               (11)

               Komission on tarpeen tarkistaa ja ajantasaistaa komission käyttämiä viestintä- ja tietojärjestelmiä koskevia säännöksiä.

               (12)

               Sen vuoksi komission päätös K(2006) 3602 olisi kumottava,

         ON HYVÄKSYNYT TÄMÄN PÄÄTÖKSEN:
   1 LUKU

      YLEISET SÄÄNNÖKSET

   1 artikla
   Kohde ja soveltamisala
   1.   Tätä päätöstä sovelletaan kaikkiin komission omistamiin, hankkimiin, hallinnoimiin tai ylläpitämiin tai komission puolesta omistettuihin, hankittuihin, hallinnoituihin tai ylläpidettyihin komission viestintä- ja tietojärjestelmiin ja kaikkeen kyseisten järjestelmien käyttöön komission toimesta.
   2.   Tässä päätöksessä vahvistetaan kyseisten viestintä- ja tietojärjestelmien turvallisuutta koskevat perusperiaatteet, tavoitteet, organisointi ja velvollisuudet erityisesti viestintä- ja tietojärjestelmiä omistaville, hankkiville, hallinnoiville tai ylläpitäville komission osastoille, mukaan lukien sisäisen tietopalvelun tarjoajan tarjoamat viestintä- ja tietojärjestelmät. Kun viestintä- ja tietojärjestelmän tarjoaa tai omistaa tai sitä hallinnoi tai ylläpitää ulkopuolinen taho komission kanssa tehdyn kahdenvälisen sopimuksen perusteella, kyseisen sopimuksen ehtojen on oltava tämän päätöksen mukaiset.
   3.   Tätä päätöstä sovelletaan kaikkiin komission osastoihin ja toimeenpanovirastoihin. Kun muut elimet ja toimielimet käyttävät komission viestintä- ja tietojärjestelmää komission kanssa tehdyn kahdenvälisen sopimuksen perusteella, kyseisen sopimuksen ehtojen on oltava tämän päätöksen mukaiset.
   4.   Riippumatta tiettyjä henkilöstöryhmiä koskevista erityismaininnoista tätä päätöstä sovelletaan komission jäseniin, Euroopan unionin virkamiehiin sovellettavien henkilöstösääntöjen, jäljempänä ’henkilöstösäännöt’, ja unionin muuhun henkilöstöön sovellettavien palvelussuhteen ehtojen (4), jäljempänä ’palvelussuhteen ehdot’, alaiseen komission henkilöstöön, komission palvelukseen tilapäisesti siirrettyihin kansallisiin asiantuntijoihin (5), ulkopuolisiin palveluntarjoajiin ja niiden henkilöstöön, harjoittelijoihin ja kaikkiin henkilöihin, joilla on pääsy tämän päätöksen soveltamisalaan kuuluviin viestintä- ja tietojärjestelmiin.
   5.   Tätä päätöstä sovelletaan Euroopan petostentorjuntavirastoon (OLAF), siltä osin kuin se on unionin lainsäädännön ja komission päätöksen 1999/352/EY, EHTY, Euratom (6) mukaista. Tässä päätöksessä säädettyjä toimenpiteitä, mukaan lukien ohjeistukset, tarkastukset, tutkimukset ja vastaavat toimenpiteet, ei sovelleta kyseisen viraston viestintä- ja tietojärjestelmiin, jos se ei ole yhteensopivaa viraston tutkintatehtävien riippumattomuuden ja/tai viraston kyseisiä tehtäviä toteuttaessaan saamien tietojen luottamuksellisuuden kanssa.
   2 artikla
   Määritelmät
   Tässä päätöksessä tarkoitetaan

               1)

               ilmaisulla ’olla vastuuvelvollinen’ vastuuvelvollisuutta toimista, päätöksistä ja suorituksista;

               2)

               ’CERT-EU:lla’ EU:n toimielinten ja virastojen tietotekniikan kriisiryhmää. Sen tehtävänä on tukea EU:n toimielimiä, jotta nämä voivat suojautua tahallisilta ja vihamielisiltä hyökkäyksiltä, jotka voisivat haitata niiden tietoteknisten resurssien eheyttä ja vahingoittaa EU:n etuja. CERT-EU:n toiminta-alaan kuuluvat ennaltaehkäisy, havaitseminen, reagoiminen ja toimintakunnon palauttaminen;

               3)

               ’komission osastolla’ mitä tahansa komission pääosastoa tai yksikköä taikka komission jäsenen kabinettia;

               4)

               ’komission turvallisuusviranomaisella’ päätöksessä (EU, Euratom) 2015/444 säädettyä roolia;

               5)

               ’viestintä- ja tietojärjestelmällä’ järjestelmää, jolla tietoa käsitellään sähköisessä muodossa, mukaan lukien kaikki järjestelmän toiminnan kannalta tarpeelliset resurssit, myös infrastruktuuri, organisaatio, henkilöstö ja tietoresurssit. Määritelmä sisältää liiketoimintasovellukset, jaetut tietotekniikkapalvelut, ulkoistetut järjestelmät ja loppukäyttäjien laitteet;

               6)

               ’hallintoneuvostolla’ operatiivisten ja hallinnollisten seikkojen korkeimman tason valvontaelintä komissiossa;

               7)

               ’tietojen omistajalla’ henkilöä, joka on vastuussa viestintä- ja tietojärjestelmän käsittelemän tietyn tietokokonaisuuden suojaamisen ja käytön varmistamisesta;

               8)

               ’tietokokonaisuudella’ tietokokonaisuutta, joka palvelee komission tiettyä komission liiketoimintaprosessia tai toimea;

               9)

               ’kiireellisellä menettelyllä’ ennalta määriteltyä menetelmien ja velvollisuuksien kokonaisuutta, jolla reagoidaan kiireellisiin tilanteisiin komissioon kohdistuvan merkittävän vaikutuksen estämiseksi;

               10)

               ’tietoturvapolitiikalla’ vahvistettujen tai vahvistettavien, täytäntöönpantujen tai täytäntöönpantavien sekä tarkastettujen tai tarkastettavien tietoturvatavoitteiden kokonaisuutta. Siihen sisältyvät muun muassa mutteivät yksinomaan päätökset (EU, Euratom) 2015/444 ja (EU, Euratom) 2015/443;

               11)

               ’tietoturvajohtoryhmällä’ hallintoelintä, joka tukee hallintoneuvostoa tietotekniikan turvallisuuteen liittyvissä tehtävissä;

               12)

               ’sisäisellä tietopalvelun tarjoajalla’ jaettuja tietotekniikkapalveluja tarjoavaa komission osastoa;

               13)

               ’tietotekniikan turvallisuudella’ tai ’viestintä- ja tietojärjestelmän turvallisuudella’ viestintä- ja tietojärjestelmien sekä niiden käsittelemien tietokokonaisuuksien luottamuksellisuuden, eheyden ja käytettävyyden säilyttämistä;

               14)

               ’tietotekniikan turvallisuutta koskevilla ohjeilla’ suositeltavia mutta vapaaehtoisia toimenpiteitä, joilla helpotetaan tietotekniikan turvallisuutta koskevien standardien tukemista tai joihin viitataan silloin, kun sovellettavaa standardia ei ole;

               15)

               ’tietotekniikan turvallisuushäiriöllä’ tapahtumaa, josta voi olla haittaa viestintä- ja tietojärjestelmän luottamuksellisuudelle, eheydelle ja käytettävyydelle;

               16)

               ’tietotekniikan turvallisuutta koskevalla toimenpiteellä’ teknistä tai organisatorista toimenpidettä tietoturvariskien hillitsemiseksi;

               17)

               ’tietotekniikan turvallisuutta koskevalla tarpeella’ johonkin tietoon tai tietotekniseen järjestelmään liittyvien luottamuksellisuus-, eheys- ja käytettävyystasojen tarkkaa ja yksiselitteistä määrittelyä vaadittavan suojatason määrittelemiseksi;

               18)

               ’tietotekniikan turvallisuutta koskevalla tavoitteella’ ilmaistua aietta torjua määritellyt uhat ja/tai vastata määriteltyihin turvallisuutta koskeviin organisatorisiin vaatimuksiin tai olettamuksiin;

               19)

               ’tietotekniikan turvallisuutta koskevalla suunnitelmalla’ viestintä- ja tietojärjestelmän tietotekniikan turvallisuutta koskeviin tarpeisiin vastaamiseksi tarvittavien tietotekniikan turvallisuutta koskevien toimenpiteiden dokumentointia;

               20)

               ’tietotekniikan turvallisuutta koskevalla politiikalla’ vahvistettujen tai vahvistettavien, täytäntöönpantujen tai täytäntöönpantavien sekä tarkastettujen tai tarkastettavien tietotekniikan turvallisuutta koskevien tavoitteiden kokonaisuutta. Se sisältää tämän päätöksen ja sen täytäntöönpanosäännöt;

               21)

               ’tietotekniikan turvallisuutta koskevalla vaatimuksella’ ennaltamääritellyn prosessin kautta muotoiltua tietotekniikan turvallisuutta koskevaa tarvetta;

               22)

               ’tietotekniikan turvallisuutta koskevalla riskillä’ vaikutusta, jonka tietotekniikan turvallisuutta koskeva uhka voi aiheuttaa viestintä- ja tietojärjestelmään sen haavoittuvuutta hyväksi käyttäen. Tietotekniikan turvallisuutta koskevalla riskillä on kaksi ominaisuutta: 1) epävarmuus eli todennäköisyys, että tietotekniikan turvallisuutta koskeva uhka aiheuttaa epätoivotun tapahtuman, ja 2) vaikutus eli tällaisen epätoivotun tapahtuman mahdolliset vaikutukset viestintä- ja tietojärjestelmään;

               23)

               ’tietotekniikan turvallisuutta koskevilla standardeilla’ erityisiä tietotekniikan turvallisuutta koskevia toimenpiteitä tietotekniikan turvallisuutta koskevan politiikan täytäntöönpanemisen ja tukemisen helpottamiseksi;

               24)

               ’tietotekniikan turvallisuutta koskevalla strategialla’ sellaisten komission tavoitteiden saavuttamiseksi tarkoitettujen hankkeiden ja toimien kokonaisuutta, jotka on vahvistettava, pantava täytäntöön ja tarkastettava;

               25)

               ’tietotekniikan turvallisuutta koskevalla uhalla’ tekijää, joka voi johtaa viestintä- ja tietojärjestelmää vahingoittavaan epätoivottuun tapahtumaan. Tällaiset uhat voivat olla tahattomia tai tahallisia, ja niille ovat ominaisia uhkaavat seikat sekä mahdolliset kohteet ja hyökkäysmenetelmät;

               26)

               ’paikallistietojärjestelmien tietoturvavastaavalla’ virkamiestä, joka toimii komission osastossa yhteyshenkilönä tietotekniikan turvallisuutta koskevissa asioissa;

               27)

               ’henkilötiedoilla’, ’henkilötietojen käsittelyllä’, ’rekisterinpitäjällä’ ja ’henkilötietojen rekisteröintijärjestelmällä’ on samat määritelmät kuin asetuksessa (EY) N:o 45/2001 ja erityisesti sen 2 artiklassa;

               28)

               ’tietojen käsittelyllä’ kaikkia tietokokonaisuuksiin liittyviä viestintä- ja tietojärjestelmän toimintoja, mukaan lukien tietojen luominen, muuttaminen, näyttäminen, varastoiminen, siirtäminen, poistaminen ja arkistoiminen. Viestintä- ja tietojärjestelmä voi suorittaa tietojen käsittelyn toimintokokonaisuutena käyttäjille ja tietotekniikkapalveluina toiselle viestintä- ja tietojärjestelmälle;

               29)

               ’salassapitovelvollisuudella’ salassapitovelvollisuuden piiriin kuuluvien liiketietojen, erityisesti yrityksiä taikka niiden liikesuhteita tai kustannustekijöitä koskevien tietojen suojaa, kuten SEUT-sopimuksen 339 artiklassa määrätään;

               30)

               ilmaisulla ’olla vastuussa’ velvollisuutta toimia ja tehdä päätöksiä edellytettyjen tulosten saavuttamiseksi;

               31)

               ’turvallisuudella komissiossa’ henkilöiden, omaisuuden ja tiedon turvallisuutta komissiossa ja erityisesti henkilöiden ja omaisuuden fyysistä koskemattomuutta, tiedon ja viestintä- ja tietojärjestelmien koskemattomuutta, luottamuksellisuutta ja saatavuutta sekä komission toiminnan esteetöntä toimivuutta;

               32)

               ’jaetuilla tietotekniikkapalveluilla’ viestintä- ja tietojärjestelmän tarjoamaa tietojen käsittelyyn liittyvää palvelua muille viestintä- ja tietojärjestelmille;

               33)

               ’järjestelmän omistajalla’ henkilöä, joka vastaa viestintä- ja tietojärjestelmän yleisestä hankinnasta, kehittämisestä, integroinnista, muuttamisesta, toiminnasta, ylläpitämisestä ja käytöstä poistamisesta;

               34)

               ’käyttäjällä’ henkilöä, joka käyttää viestintä- ja tietojärjestelmän tarjoamaa toimintoa komissiossa tai sen ulkopuolella.

         3 artikla
   Periaatteet, jotka koskevat tietotekniikan turvallisuutta komissiossa
   1.   Tietotekniikan turvallisuus komissiossa perustuu laillisuuden, avoimuuden, suhteellisuuden ja vastuuvelvollisuuden periaatteisiin.
   2.   Tietotekniikan turvallisuuteen liittyvät seikat on otettava huomioon alusta lähtien laadittaessa ja toteutettaessa komission viestintä- ja tietojärjestelmiä. Tätä varten tietotekniikan pääosaston sekä henkilöstöhallinnon ja turvallisuustoiminnan pääosaston on osallistuttava omien vastuualueidensa osalta.
   3.   Tehokkaassa tietotekniikan turvallisuudessa on varmistettava asianmukaiset tasot seuraaville:

               a)

               aitous: tae siitä, että tiedot ovat aitoja ja vilpittömässä mielessä toimivista lähteistä;

               b)

               käytettävyys: tiedot ovat valtuutetun yksikön pyynnöstä saatavilla ja käytettävissä;

               c)

               luottamuksellisuus: tiedot eivät tule ilmi sivullisille henkilöille, yksiköille eikä prosesseille;

               d)

               eheys: omaisuuden ja tietojen oikeellisuus ja täydellisyys turvataan;

               e)

               kiistattomuus: tietty toimi tai tapahtuma voidaan todistaa tapahtuneeksi niin, ettei sitä voida myöhemmin kiistää;

               f)

               henkilötietojen suoja: henkilötietojen osalta tarjotaan asianmukaiset takeet noudattaen täysin asetusta (EY) N:o 45/2001:

               g)

               salassapitovelvollisuus: salassapitovelvollisuuden piiriin kuuluvien liiketietojen, erityisesti yrityksiä taikka niiden liikesuhteita tai kustannustekijöitä koskevien tietojen suojaaminen, kuten SEUT-sopimuksen 339 artiklassa määrätään.

         4.   Tietotekniikan turvallisuuden on perustuttava riskinhallintaprosessiin. Tämän prosessin tarkoituksena on määritellä tietotekniikan turvallisuutta koskevien riskien tasot ja turvatoimenpiteet tällaisten riskien pienentämiseksi asianmukaiselle tasolle kohtuullisin kustannuksin.
   5.   Jokainen viestintä- ja tietojärjestelmä on tunnistettava, sille on määrättävä järjestelmän omistaja ja se on kirjattava luetteloon.
   6.   Jokaisen viestintä- ja tietojärjestelmän turvavaatimukset on määriteltävä kyseisen järjestelmän ja sen käsittelemien tietojen turvallisuustarpeiden perusteella. Viestintä- ja tietojärjestelmä, joka tarjoaa palveluja toiselle viestintä- ja tietojärjestelmälle, voi olla suunniteltu tukemaan erityisiä turvallisuustarvetasoja.
   7.   Tietotekniikan turvallisuutta koskevien suunnitelmien ja toimenpiteiden on oltava oikeassa suhteessa viestintä- ja tietojärjestelmän turvallisuustarpeisiin nähden.
   Näihin periaatteisiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   2 LUKU

      ORGANISAATIO JA VASTUUALUEET

   4 artikla
   Hallintoneuvosto
   Hallintoneuvostolla on yleinen vastuu tietotekniikan turvallisuuden kokonaishallinnosta komissiossa.
   5 artikla
   Tietoturvajohtoryhmä
   1.   Tietoturvajohtoryhmän puheenjohtajana toimii komission tietotekniikan turvallisuushallinnosta vastaava varapääsihteeri. Sen komission eri osastoista tulevien jäsenten on edustettava yritys-, teknologia- ja turvallisuusasioita, ja siinä on oltava edustajia tietotekniikan pääosastosta, henkilöstöhallinnon ja turvallisuustoiminnan pääosastosta ja budjettipääosastosta sekä vuorotellen kahden vuoden välein edustajia neljästä muusta komission osastosta silloin, kun tietotekniikan turvallisuus on merkittävä huolenaihe niiden toiminnan kannalta. Jäsenet kuuluvat ylempään johtoon.
   2.   Tietoturvajohtoryhmä tukee hallintoneuvostoa tietotekniikan turvallisuuteen liittyvissä tehtävissä. Tietoturvajohtoryhmällä on operatiivinen vastuu tietotekniikan turvallisuuden kokonaishallinnosta komissiossa.
   3.   Tietoturvajohtoryhmä suosittelee komission tietotekniikan turvallisuuspolitiikkaa komission hyväksyttäväksi.
   4.   Tietoturvajohtoryhmä tarkastelee hallintoasioita ja tietotekniikan turvallisuuteen liittyviä kysymyksiä, vakavat tietotekniikan turvallisuushäiriöt mukaan lukien, ja raportoi niistä joka toinen vuosi hallintoneuvostolle.
   5.   Tietoturvajohtoryhmä seuraa ja tarkastelee tämän päätöksen yleistä täytäntöönpanoa ja raportoi siitä hallintoneuvostolle.
   6.   Tietoturvajohtoryhmä tarkastelee, arvioi ja valvoo päivittyvän tietotekniikan turvallisuutta koskevan strategian täytäntöönpanoa tietotekniikan pääosaston ehdotuksesta. Tietoturvajohtoryhmä raportoi siitä hallintoneuvostolle.
   7.   Tietoturvajohtoryhmä seuraa, arvioi ja valvoo yleistä tietoturvariskitilannetta, ja sillä on valtuudet antaa tarvittaessa virallisia parannussuosituksia.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   6 artikla
   Henkilöstöhallinnon ja turvallisuustoiminnan pääosasto
   Henkilöstöhallinnon ja turvallisuustoiminnan pääosastolla on tietotekniikan turvallisuuden osalta seuraavat velvollisuudet: Sen on

               1)

               varmistettava, että tietotekniikan turvallisuutta koskeva politiikka ja komission tietoturvapolitiikka ovat yhdenmukaiset;

               2)

               laadittava puitteet salausteknologioiden käytön sallimiseksi viestintä- ja tietojärjestelmien suorittamaa tietojen varastointia ja välittämistä varten;

               3)

               ilmoitettava tietotekniikan pääosastolle uhkista, jotka voivat vaikuttaa merkittävästi viestintä- ja tietojärjestelmien ja niiden käsittelemien tietokokonaisuuksien turvallisuuteen;

               4)

               tehtävä tietotekniikan turvallisuutta koskevia tarkastuksia arvioidakseen, ovatko komission viestintä- ja tietojärjestelmät turvallisuuspolitiikan mukaiset, ja raportoitava tuloksista tietoturvajohtoryhmälle;

               5)

               laadittava puitteet ja asianmukaiset turvallisuussäännöt pääsyn sallimiseksi komission viestintä- ja tietojärjestelmiin ulkoisista verkostoista sekä kehitettävä asiaan liittyvät tietotekniikan turvallisuutta koskevat standardit ja ohjeet tiiviissä yhteistyössä tietotekniikan pääosaston kanssa;

               6)

               ehdotettava viestintä- ja tietojärjestelmien ulkoistamista koskevia periaatteita ja sääntöjä, joiden avulla tietoturvan asianmukainen valvonta säilytetään;

               7)

               kehitettävä 6 artiklaan liittyviä tietotekniikan turvallisuutta koskevia standardeja ja ohjeita tiiviissä yhteistyössä tietotekniikan pääosaston kanssa.

         Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   7 artikla
   Tietotekniikan pääosasto
   Tietotekniikan pääosastolla on komission yleisen tietotekniikan turvallisuuden osalta seuraavat velvollisuudet: Sen on

               1)

               tietotekniikan turvallisuutta koskevan politiikan ja komission tietoturvapolitiikan yhdenmukaisuuden varmistamiseksi kehitettävä tietotekniikan turvallisuutta koskevia standardeja ja ohjeita – lukuun ottamatta niitä, joista säädetään 6 artiklassa – tiiviissä yhteistyössä henkilöstöhallinnon ja turvallisuustoiminnan pääosaston kanssa, ja ehdotettava niitä tietoturvajohtoryhmälle;

               2)

               arvioitava tietotekniikan turvallisuutta koskevien riskien hallintamenetelmiä ja kaikkien komission osastojen prosesseja ja tuotoksia sekä raportoitava niistä säännöllisesti tietoturvajohtoryhmälle;

               3)

               esitettävä tietoturvajohtoryhmälle päivittyvän tietotekniikan turvallisuutta koskevan strategian päivittämistä ja hyväksymistä sekä hallintoneuvostolle sen vahvistamista sekä ehdotettava ohjelmaa, joka sisältää muun muassa hankkeiden ja toimien suunnittelun tietotekniikan turvallisuutta koskevan strategian täytäntöönpanemiseksi;

               4)

               valvottava komission tietotekniikan turvallisuutta koskevan strategian täytäntöönpanoa ja raportoitava siitä säännöllisesti tietoturvajohtoryhmälle;

               5)

               valvottava tietotekniikan turvallisuutta koskevia riskejä ja viestintä- ja tietojärjestelmissä toteutettavia tietotekniikan turvallisuutta koskevia toimenpiteitä, sekä raportoitava niistä säännöllisesti tietoturvajohtoryhmälle;

               6)

               raportoitava säännöllisesti tietoturvajohtoryhmälle tämän päätöksen yleisestä täytäntöönpanosta ja noudattamisesta;

               7)

               pyydettävä henkilöstöhallinnon ja turvallisuustoiminnan pääosastoa kuultuaan järjestelmän omistajia toteuttamaan erityisiä tietotekniikan turvallisuutta koskevia toimenpiteitä komission viestintä- ja tietojärjestelmille aiheutuvien tietotekniikan turvallisuutta koskevien riskien vähentämiseksi;

               8)

               varmistettava, että järjestelmien ja tietojen omistajien saatavilla on asianmukainen luettelo tietotekniikan pääosaston tarjoamista tietotekniikan turvallisuuspalveluista, jotta nämä voivat täyttää tietotekniikan turvallisuuteen liittyvät velvollisuutensa ja noudattaa tietotekniikan turvallisuutta koskevaa politiikkaa ja standardeja;

               9)

               annettava järjestelmien ja tietojen omistajille asianmukaiset asiakirjat ja tapauksen mukaan kuultava tällaisia omistajia niiden tietotekniikkapalvelujen osalta toteutetuista tietotekniikan turvallisuutta koskevista toimenpiteistä tietotekniikan turvallisuutta koskevan politiikan noudattamisen helpottamiseksi ja järjestelmän omistajien tukemiseksi tietoturvallisuuteen liittyvien riskien hallinnassa;

               10)

               järjestettävä säännöllisesti paikallistietojärjestelmien tietoturvavastaavien verkoston kokouksia ja tuettava paikallistietojärjestelmien tietoturvavastaavia näiden suorittaessa velvollisuuksiaan;

               11)

               määriteltävä koulutustarpeet ja koordinoitava koulutusohjelmia tietotekniikan turvallisuuden osalta yhteistyössä komission osastojen kanssa sekä kehitettävä, toteutettava ja koordinoitava kampanjoita tietoisuuden lisäämiseksi tietotekniikan turvallisuudesta tiiviissä yhteistyössä henkilöstöhallinnon pääosaston kanssa;

               12)

               varmistettava, että järjestelmän omistajat, tietojen omistajat ja muut, joilla on tietotekniikan turvallisuuteen liittyviä velvollisuuksia komission osastoissa, saavat tietoa tietotekniikan turvallisuutta koskevasta politiikasta;

               13)

               annettava henkilöstöhallinnon ja turvallisuustoiminnan pääosastolle tiedoksi sellaiset järjestelmien omistajien ilmoittamat tietotekniikan turvallisuuteen liittyvät uhat ja häiriöt sekä poikkeukset komission tietotekniikan turvallisuutta koskevaan politiikkaan, jotka voivat vaikuttaa merkittävästi turvallisuuteen komissiossa;

               14)

               toimitettava komissiolle sisäisen tietotekniikkapalvelun tarjoajan ominaisuudessa luettelo jaetuista tietotekniikkapalveluista, jotka tarjoavat määritellyt turvallisuustasot. Tämä voidaan tehdä arvioimalla, hallinnoimalla ja seuraamalla tietotekniikan turvallisuutta koskevia riskejä säännöllisesti, jotta voidaan toteuttaa turvallisuustoimenpiteitä määritellyn turvallisuustason saavuttamiseksi.

         Näihin liittyvät menettelyt ja tarkemmat vastuukuvaukset vahvistetaan yksityiskohtaisemmin täytäntöönpanosäännöissä.
   8 artikla
   Komission osastot
   Komission jokaisen osaston päällikön on osastonsa tietotekniikan turvallisuuden osalta

               1)

               nimitettävä virallisesti jokaiselle viestintä- ja tietojärjestelmälle kyseisen järjestelmän tietotekniikan turvallisuudesta vastuussa oleva järjestelmän omistaja, jonka on oltava virkamies tai väliaikainen toimihenkilö, sekä jokaiselle viestintä- ja tietojärjestelmässä käsiteltävälle tietokokonaisuudelle tietojen omistaja, jonka on kuuluttava samaan hallinnolliseen yksikköön kuin asetuksen (EY) N:o 45/2001 soveltamisalaan kuuluvien tietokokonaisuuksien rekisterinpitäjä;

               2)

               nimitettävä virallisesti paikallistietojärjestelmien tietoturvavastaava, joka voi toteuttaa velvollisuuksia riippumattomasti järjestelmän omistajista ja tietojen omistajista. Sama paikallistietojärjestelmien tietoturvavastaava voidaan nimittää yhdelle tai useammalle komission osastolle;

               3)

               varmistettava, että asianmukaiset tietotekniikan turvallisuutta koskevien riskien arvioinnit ja tietotekniikan turvallisuutta koskevat suunnitelmat on laadittu ja pantu täytäntöön;

               4)

               varmistettava, että tietotekniikan pääosastolle toimitetaan säännöllisesti yhteenveto tietotekniikan turvallisuuteen liittyvistä riskeistä ja toimenpiteistä;

               5)

               varmistettava tietotekniikan pääosaston tuella, että käytössä on asianmukaiset prosessit, menettelyt ja ratkaisut sen viestintä- ja tietojärjestelmiin liittyvien tietotekniikan turvallisuushäiriöiden tehokkaan havaitsemisen, raportoinnin ja ratkaisemisen varmistamiseksi;

               6)

               käynnistettävä kiireellinen menettely tietotekniikan turvallisuutta koskevissa hätätilanteissa;

               7)

               oltava viime kädessä vastuuvelvollinen tietotekniikan turvallisuudesta, mukaan lukien järjestelmän omistajan ja tietojen omistajan velvollisuudet;

               8)

               omistettava viestintä- ja tietojärjestelmiinsä ja tietokokonaisuuksiinsa liittyvät riskit;

               9)

               ratkaistava tietojen omistajien ja järjestelmän omistajien väliset erimielisyydet ja erimielisyyden jatkuessa saatettava asia tietoturvajohtoryhmän ratkaistavaksi;

               10)

               varmistettava, että tietotekniikan turvallisuutta koskevat suunnitelmat ja toimenpiteet pannaan täytäntöön ja että riskeihin on varauduttu asianmukaisesti.

         Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   9 artikla
   Järjestelmän omistajat
   1.   Järjestelmän omistaja vastaa viestintä- ja tietojärjestelmän tietotekniikan turvallisuudesta ja raportoi komission osaston päällikölle.
   2.   Järjestelmän omistajan on tietotekniikan turvallisuuden osalta

               a)

               varmistettava, että viestintä- ja tietojärjestelmä on tietotekniikan turvallisuutta koskevan politiikan mukainen;

               b)

               varmistettava, että viestintä- ja tietojärjestelmä kirjataan tarkoin asiaankuuluvaan luetteloon;

               c)

               arvioitava tietotekniikan turvallisuutta koskevat riskit ja määriteltävä tietotekniikan turvallisuutta koskevat tarpeet kunkin viestintä- ja tietojärjestelmän osalta yhteistyössä tietojen omistajien kanssa ja tietotekniikan pääosastoa kuullen;

               d)

               laadittava turvallisuussuunnitelma, joka sisältää tapauksen mukaan tiedot arvioiduista riskeistä ja mahdolliset muut vaadittavat lisäturvallisuustoimenpiteet;

               e)

               pantava täytäntöön asianmukaiset tietotekniikan turvallisuutta koskevat toimenpiteet, jotka ovat oikeassa suhteessa havaittuihin tietotekniikan turvallisuutta koskeviin riskeihin ja ovat tietoturvajohtoryhmän vahvistamien suositusten mukaiset;

               f)

               määriteltävä riippuvuussuhteet muihin viestintä- ja tietojärjestelmiin tai jaettuihin tietotekniikkapalveluihin ja toteutettava turvallisuustoimenpiteitä, jotka perustuvat tapauksen mukaan kyseisten viestintä- ja tietojärjestelmien tai jaettujen tietotekniikkapalvelujen ehdottamiin turvallisuustasoihin;

               g)

               hallittava ja seurattava tietotekniikan turvallisuutta koskevia riskejä;

               h)

               raportoitava säännöllisesti komission osaston päällikölle tämän viestintä- ja tietojärjestelmien tietoturvallisuuteen liittyvistä riskiprofiileista ja tietotekniikan pääosastolle asiaan liittyvistä riskeistä sekä toteutetuista riskihallintatoimista ja turvallisuustoimenpiteistä;

               i)

               kuultava asianomaisten komission osastojen paikallistietojärjestelmien tietoturvavastaavia tietotekniikan turvallisuuteen liittyvistä näkökohdista;

               j)

               annettava käyttäjille ohjeistusta, joka koskee viestintä- ja tietojärjestelmien ja niihin liittyvien tietojen käyttöä sekä käyttäjien viestintä- ja tietojärjestelmiin liittyviä velvollisuuksia;

               k)

               pyydettävä salausasioista vastaavana viranomaisena toimivalta henkilöstöhallinnon ja turvallisuustoiminnan pääosastolta lupa salausteknologiaa käyttäville viestintä- ja tietojärjestelmille;

               l)

               kuultava etukäteen komission turvallisuusviranomaista kaikista EU:n turvaluokiteltuja tietoja käsittelevistä järjestelmistä;

               m)

               varmistettava, että salausavainten varmuuskopiot varastoidaan sulkutilille. Salatut tiedot voidaan palauttaa vain, jos se on etukäteen sallittu henkilöstöhallinnon ja turvallisuustoiminnan pääosaston määrittelemien puitteiden mukaisesti;

               n)

               noudatettava rekisterinpitäjien ohjeistusta, joka koskee henkilötietojen suojaa ja tietosuojasääntöjen soveltamista käsittelyn turvallisuuteen;

               o)

               ilmoitettava tietotekniikan pääosastolle poikkeuksista komission tietotekniikan turvallisuutta koskevaan politiikkaan ja annettava asianmukaiset perustelut;

               p)

               raportoitava tietojen omistajien ja järjestelmän omistajien välisistä ratkaisemattomista erimielisyyksistä komission osaston päällikölle sekä ilmoitettava asianomaisille osapuolille tietotekniikan turvallisuushäiriöistä oikea-aikaisesti tarvittaessa niiden vakavuuden mukaan, kuten 15 artiklassa säädetään;

               q)

               ulkoistettujen järjestelmien osalta varmistettava, että ulkoistamissopimuksissa on asianmukaiset tietotekniikan turvallisuutta koskevat määräykset ja että ulkoistetuissa viestintä- ja tietojärjestelmissä esiintyvistä tietotekniikan turvallisuushäiriöistä raportoidaan 15 artiklan mukaisesti;

               r)

               jaettuja tietotekniikkapalveluja tarjoavien viestintä- ja tietojärjestelmien osalta varmistettava, että ne tarjoavat selkeästi dokumentoidun määritellyn turvallisuustason ja että määritellyn turvallisuustason saavuttamiseksi toteutetaan turvallisuustoimenpiteitä.

         3.   Järjestelmän omistaja voi virallisesti antaa tietotekniikan turvallisuuteen liittyvät tehtävät kokonaan tai osittain muille, mutta vastuu viestintä- ja tietojärjestelmän tietotekniikan turvallisuudesta säilyy hänellä itsellään.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   10 artikla
   Tietojen omistajat
   1.   Tietojen omistaja vastaa komission osaston päällikölle tietyn tietokokonaisuuden tietotekniikan turvallisuudesta ja on vastuuvelvollinen tietokokonaisuuden luottamuksellisuudesta, eheydestä ja käytettävyydestä.
   2.   Tietojen omistajan on tällaisen tietokokonaisuuden osalta

               a)

               varmistettava, että kaikki hänen vastuullaan olevat tietokokonaisuudet luokitellaan päätösten (EU, Euratom) 2015/443 ja (EU, Euratom) 2015/444 mukaisesti;

               b)

               määriteltävä tietoturvatarpeet ja ilmoitettava niistä asianomaisille järjestelmän omistajille;

               c)

               osallistuttava viestintä- ja tietojärjestelmän riskinarviointiin;

               d)

               raportoitava tietojen omistajien ja järjestelmän omistajien välisistä ratkaisemattomista erimielisyyksistä komission osaston päällikölle;

               e)

               ilmoitettava tietotekniikan turvallisuushäiriöistä 15 artiklan mukaisesti.

         3.   Tietojen omistaja voi virallisesti siirtää tietotekniikan turvallisuuteen liittyvät tehtävät kokonaan tai osittain muille, mutta vastuu säilyy hänellä itsellään tässä artiklassa säädetyllä tavalla.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   11 artikla
   Paikallistietojärjestelmien tietoturvavastaavat
   Paikallistietojärjestelmien tietoturvavastaavan on tietotekniikan turvallisuuden osalta

               a)

               ennakoivasti yksilöitävä järjestelmän omistajat, tietojen omistajat ja muut, joilla on tietotekniikan turvallisuuteen liittyviä velvollisuuksia komission osastoissa, sekä annettava näille tietoa tietotekniikan turvallisuutta koskevasta politiikasta;

               b)

               oltava osana paikallistietojärjestelmien tietoturvavastaavien verkostoa yhteydessä tietotekniikan pääosastoon asioissa, jotka liittyvät tietotekniikan turvallisuuteen komission osastoissa;

               c)

               osallistuttava paikallistietojärjestelmien tietoturvavastaavien säännöllisiin kokouksiin;

               d)

               oltava ajan tasalla tietoturvallisuusriskien hallintaprosessista ja tietojärjestelmien turvallisuussuunnitelmien laadinnasta ja täytäntöönpanosta;

               e)

               neuvottava tietojen omistajia, järjestelmän omistajia ja komission osastojen päälliköitä tietotekniikan turvallisuuteen liittyvissä kysymyksissä;

               f)

               tehtävä yhteistyötä tietotekniikan pääosaston kanssa hyvien tietotekniikan turvallisuutta koskevien käytäntöjen levittämiseksi ja ehdotettava tiedotus- ja koulutusohjelmia;

               g)

               raportoitava tietotekniikan turvallisuudesta ja ilmoitettava puutteista ja parannuksista komission osastoille.

         Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   12 artikla
   Käyttäjät
   1.   Käyttäjien on tietotekniikan turvallisuuden osalta

               a)

               noudatettava tietotekniikan turvallisuutta koskevaa politiikkaa ja järjestelmän omistajan antamia kunkin viestintä- ja tietojärjestelmän käyttöä koskevaa ohjeistusta;

               b)

               ilmoitettava tietotekniikan turvallisuushäiriöistä 15 artiklan mukaisesti.

         2.   Komission viestintä- ja tietojärjestelmän käyttö tietotekniikan turvallisuutta koskevan politiikan tai järjestelmän omistajan antaman ohjeistuksen vastaisesti voi johtaa kurinpidollisiin menettelyihin.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   3 LUKU

      TURVALLISUUSVAATIMUKSET JA VELVOLLISUUDET

   13 artikla
   Tämän päätöksen täytäntöönpano
   1.   Edellä olevan 6 artiklan soveltamista koskevat säännöt ja asiaan liittyvät standardit ja ohjeet edellyttävät valtuutuspäätöstä, jonka komissio antaa turvallisuusasioista vastaavalle komission jäsenelle.
   2.   Kaikki muut tämän asetuksen soveltamista koskevat säännöt ja asiaan liittyvät tietotekniikan turvallisuutta koskevat standardit ja ohjeet edellyttävät valtuutuspäätöstä, jonka komissio antaa tietotekniikasta vastaavalle komission jäsenelle.
   3.   Tietoturvajohtoryhmä hyväksyy 1 ja 2 kohdassa mainitut soveltamissäännöt, standardit ja ohjeet ennen niiden hyväksymistä.
   14 artikla
   Noudattamisvelvollisuus
   1.   Tietotekniikan turvallisuutta koskevassa politiikassa ja standardeissa olevien määräysten noudattaminen on pakollista.
   2.   Tietotekniikan turvallisuutta koskevan politiikan ja standardien noudattamatta jättäminen saattaa antaa aiheen kurinpitotoimiin perussopimusten, henkilöstösääntöjen ja palvelussuhteen ehtojen mukaisesti sekä sopimusseuraamuksiin ja/tai oikeustoimiin kansallisten lakien ja säännösten mukaisesti.
   3.   Tietotekniikan pääosastolle on ilmoitettava kaikista poikkeuksista tietotekniikan turvallisuutta koskevaan politiikkaan.
   4.   Jos tietoturvajohtoryhmä päättää, että komission viestintä- ja tietojärjestelmälle aiheutuu jatkuva kohtuuton riski, tietotekniikan pääosaston on järjestelmän omistajan kanssa yhteistyössä ehdotettava tietoturvajohtoryhmän hyväksyttäväksi riskiä vähentäviä toimenpiteitä. Kyseisiin toimenpiteisiin voi sisältyä muun muassa tehostettua seurantaa ja raportointia, palvelurajoituksia ja yhteyden katkaiseminen.
   5.   Tietoturvajohtoryhmän on tarvittaessa määrättävä hyväksyttyjen lieventävien toimenpiteiden toteuttaminen pakolliseksi. Tietoturvajohtoryhmä voi myös suositella, että henkilöstöhallinnon ja turvallisuustoiminnan pääosaston pääjohtaja käynnistää hallinnollisen tutkimuksen. Tietotekniikan pääosaston on raportoitava tietoturvajohtoryhmälle kaikista tilanteista, joissa on määrätty lieventäviä toimenpiteitä.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   15 artikla
   Tietotekniikan turvallisuushäiriöiden käsittely
   1.   Vastuu pääasiallisesta operatiivisesta kyvystä vastata tietotekniikan turvallisuushäiriöihin Euroopan unionissa on tietotekniikan pääosastolla.
   2.   Kun henkilöstöhallinnon ja turvallisuustoiminnan pääosasto osallistuu osapuolena tietotekniikan turvallisuushäiriöihin reagoimiseen, sen on

               a)

               saatava oikeus tutustua kaikkia häiriökirjauksia koskeviin yhteenvetotietoihin ja pyydettäessä täydellisiin tiedostoihin;

               b)

               osallistuttava tietotekniikan turvallisuushäiriöitä käsitteleviin kriisinhallintaryhmiin ja tietotekniikan turvallisuutta koskeviin kiireellisiin menettelyihin;

               c)

               vastattava suhteista lainvalvonta- ja tiedustelupalvelujen kanssa;

               d)

               tehtävä tietoverkkoturvallisuutta koskeva rikostekninen analyysi päätöksen (EU, Euratom) 2015/443 11 artiklan mukaisesti;

               e)

               päätettävä virallisen tutkinnan aloittamisen tarpeesta;

               f)

               ilmoitettava tietotekniikan pääosastolle kaikista tietotekniikan turvallisuushäiriöistä, joista voi aiheutua riski toisille viestintä- ja tietojärjestelmille.

         3.   Tietotekniikan pääosaston sekä henkilöstöhallinnon ja turvallisuustoiminnan pääosaston välillä on oltava säännöllistä viestintää tietojen vaihtamiseksi ja turvallisuushäiriöiden käsittelyn koordinoimiseksi, erityisesti kun kyseessä on tietotekniikan turvallisuushäiriö, joka voi vaatia virallista tutkintaa.
   4.   EU:n toimielinten, elinten ja virastojen tietotekniikan kriisiryhmän (CERT-EU) tietoturvapoikkeamien koordinointipalvelua voidaan käyttää tapauksen mukaan tukemaan häiriöiden käsittelyprosessia ja tietojen jakamista muille EU:n toimielimille ja virastoille, joihin tilanteella saattaa olla vaikutusta.
   5.   Järjestelmän omistajien, joihin tietotekniikan turvallisuushäiriö vaikuttaa, on

               a)

               ilmoitettava välittömästi komission osastonsa päällikölle, tietotekniikan pääosastolle, henkilöstöhallinnon ja turvallisuustoiminnan pääosastolle, paikallistietojärjestelmien tietoturvavastaaville ja tapauksen mukaan tietojen omistajalle kaikista merkittävistä tietotekniikan turvallisuushäiriöistä ja erityisesti niistä, joihin liittyy tietosuojan rikkominen;

               b)

               tehtävä yhteistyötä ja seurattava asiaankuuluvien komission viranomaisten antamaa ohjeistusta, joka koskee häiriöstä ilmoittamista, häiriöön reagoimista ja häiriön korjaamista;

         6.   Käyttäjien on ilmoitettava kaikista tosiasiallisista ja epäillyistä tietotekniikan turvallisuushäiriöistä nopeasti asiaankuuluvalle tietotekniikan tukipalvelulle.
   7.   Tietojen omistajien on ilmoitettava kaikista tosiasiallisista ja epäillyistä tietotekniikan turvallisuushäiriöistä nopeasti asiaankuuluvalle tietotekniikan turvallisuushäiriöitä käsittelevälle kriisiryhmälle.
   8.   Vastuu komission muissa kuin ulkoistetuissa viestintä- ja tietojärjestelmissä havaittujen tietotekniikan turvallisuushäiriöiden käsittelemisestä on tietotekniikan pääosastolla, jota muut osallistuvat osapuolet tukevat.
   9.   Tietotekniikan pääosaston on tarpeellisuusperiaatteen mukaisesti ilmoitettava tietotekniikan turvallisuushäiriöistä asianomaisille komission osastoille, asianomaisille paikallistietojärjestelmien tietoturvavastaaville ja tapauksen mukaan CERT-EU:lle.
   10.   Tietotekniikan pääosaston on raportoitava säännöllisesti tietoturvajohtoryhmälle merkittävistä komission viestintä- ja tietojärjestelmiin vaikuttavista tietotekniikan turvallisuushäiriöistä.
   11.   Asianomaisella paikallistietojärjestelmien tietoturvavastaavalla on oltava pyynnöstä pääsy rekisteriin, johon kirjataan komission osaston viestintä- ja tietojärjestelmää koskevat tietotekniikan turvallisuushäiriöt.
   12.   Kun kyseessä on merkittävä tietotekniikan turvallisuushäiriö, tietotekniikan pääosasto toimii yhteystahona kriisitilanteen hallinnoinnissa ja koordinoi tietotekniikan turvallisuushäiriöitä käsitteleviä kriisinhallintaryhmiä.
   13.   Tietotekniikan pääosaston pääjohtaja voi hätätapauksessa päättää käynnistää tietotekniikan turvallisuutta koskevan kiireellisen menettelyn. Tietotekniikan pääosaston on laadittava kiireelliset menettelyt, jotka tietoturvajohtoryhmä hyväksyy.
   14.   Tietotekniikan pääosaston on raportoitava kiireellisten menettelyjen toteuttamisesta tietoturvajohtoryhmälle ja asianomaisten komission osastojen päälliköille.
   Näihin velvollisuuksiin ja toimintoihin liittyvät menettelyt vahvistetaan yksityiskohtaisemmin täytäntöönpanosäännöissä.
   4 LUKU

      LOPPUSÄÄNNÖKSET

   16 artikla
   Avoimuus
   Tämä päätös on saatettava komission henkilöstön ja kaikkien niiden henkilöiden tietoon, joihin sitä sovelletaan, ja se on julkaistava Euroopan unionin virallisessa lehdessä.
   17 artikla
   Suhde toisiin säädöksiin
   Tämän päätöksen säännöksiä sovelletaan rajoittamatta seuraavien säädösten soveltamista: päätös (EU, Euratom) 2015/443, päätös (EU, Euratom) 2015/444, asetus (EY) N:o 45/2001, Euroopan parlamentin ja neuvoston asetus (EY) N:o 1049/2001 (7), komission päätös 2002/47/EY, EHTY, Euratom (8), Euroopan parlamentin ja neuvoston asetus (EU, Euratom) N:o 883/2013 (9) ja päätös 1999/352/EY, EHTY, Euratom.
   18 artikla
   Kumoaminen ja siirtymäsäännökset
   Kumotaan 16 päivänä elokuuta 2006 tehty päätös K(2006) 3602.
   Päätöksen K(2006) 3602 nojalla hyväksytyt soveltamissäännöt ja tietotekniikan turvallisuutta koskevat standardit ovat voimassa edelleen, jolleivät ne ole ristiriidassa tämän päätöksen kanssa, siihen saakka kun ne korvataan tämän päätöksen 13 artiklan nojalla hyväksyttävillä soveltamissäännöillä ja standardeilla. Viittauksia päätöksen K(2006) 3602 10 artiklaan pidetään viittauksina tämän päätöksen 13 artiklaan.
   19 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 10 päivänä tammikuuta 2017.

            Komission puolesta

            Puheenjohtaja

         Jean-Claude JUNCKER

      (1)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

      (2)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

      (3)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

      (4)  Säädetään neuvoston asetuksessa (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista erityistoimenpiteistä (Muuta henkilöstöä koskevat palvelussuhteen ehdot) (EYVL L 56, 4.3.1968, s. 1.)

      (5)  Komission päätös, tehty 12 päivänä marraskuuta 2008, komission palvelukseen tilapäisesti siirrettyihin ja komissiossa ammatillisessa jatkokoulutuksessa oleviin kansallisiin asiantuntijoihin sovellettavista säännöistä (K(2008) 6866 lopullinen).

      (6)  Komission päätös 1999/352/EY, EHTY, Euratom, tehty 28 päivänä huhtikuuta 1999, Euroopan petostentorjuntaviraston (OLAF) perustamisesta (EYVL L 136, 31.5.1999, s. 20).

      (7)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).

      (8)  Komission päätös 2002/47/EY, EHTY, Euratom, tehty 23 päivänä tammikuuta 2002, työjärjestyksensä muuttamisesta (EYVL L 21, 24.1.2002, s. 23).

      (9)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).


C 27 E/32                                          Euroopan yhteisöjen virallinen lehti                               FI      31.1.2002
Torstai 3. toukokuuta 2001
                                                     HYVÄKSYTYT TEKSTIT
              1. Sichrovskyn parlamentaarisen koskemattomuuden pidättämistä koskeva
                    pyyntö
              A5-0123/2001
              Euroopan parlamentin päätös Peter Sichrovskyn parlamentaarisen koskemattomuuden pidättämistä
                                                koskevasta pyynnöstä (2000/2237(IMM))
              Euroopan parlamentti, joka
                  on vastaanottanut Wienin rikostuomioistuimen tuomarin Bruno Weisin lähettämän, 12. syyskuuta
                   2000 päivätyn, Peter Sichrovskyn parlamentaarisen koskemattomuuden pidättämistä koskevan pyyn-
                   nön ja saanut siitä tiedon 5. lokakuuta 2000 pidetyssä täysistunnossa,
                  kuultuaan työjärjestyksen 6 artiklan 3 kohdan mukaisesti Sichrovskya,
                  ottaa huomioon Euroopan yhteisöjen erioikeuksista ja vapauksista 8. huhtikuuta 1965 tehdyn pöytä-
                   kirjan 9 ja 10 artiklan sekä edustajien valitsemisesta Euroopan parlamenttiin yleisillä, välittömillä vaa-
                   leilla 20. syyskuuta 1976 annetun säädöksen 4 artiklan 2 kohdan,
                  ottaa huomioon Euroopan yhteisöjen tuomioistuimen 12. toukokuuta 1964 ja 10. heinäkuuta 1986
                   antamat tuomiot (1),
                  ottaa huomioon Itävallan valtiosäännön 57 artiklan,
                  ottaa huomioon työjärjestyksen 6 artiklan,
                  ottaa huomioon oikeudellisten ja sisämarkkina-asioiden valiokunnan mietinnön (A5-0123/2001),
              1.     päättää olla pidättämättä Sichrovskyn parlamentaarista koskemattomuutta;
              2.     kehottaa puhemiestä välittämään tämän päätöksen ja valiokunnan mietinnön viipymättä Itävallan
              tasavallan toimivaltaiselle viranomaiselle.
              (1) Ks. asia 101/63, Wagner v. Fohrmann ja Krier, Kok. 1964, s. 397 ja asia 149/85, Wybot v. Faure, Kok. 1986,
                  s. 2403.
              2. Voggenhuberin parlamentaarisen koskemattomuuden pidättämistä koskeva
                    pyyntö
              A5-0124/2001
              Euroopan parlamentin päätös Johannes Voggenhuberin parlamentaarisen koskemattomuuden
                                         pidättämistä koskevasta pyynnöstä (2000/2238(IMM))
              Euroopan parlamentti, joka
                  on vastaanottanut Wienin osavaltion rikostuomioistuimen tuomarin Bruno Weisin lähettämän
                   12. syyskuuta 2000 päivätyn, Johannes Voggenhuberin parlamentaarisen koskemattomuuden pidättä-
                   mistä koskevan pyynnön ja saanut siitä tiedon 5. lokakuuta 2000 pidetyssä täysistunnossa,
                  kuultuaan työjärjestyksen 6 artiklan 3 kohdan mukaisesti Johannes Voggenhuberia, joka on pyytänyt
                   parlamentaarisen koskemattomuutensa pidättämistä,
 ---pagebreak--- 31.1.2002      FI                              Euroopan yhteisöjen virallinen lehti                                         C 27 E/33
                                                                                Torstai 3. toukokuuta 2001
              ottaa huomioon Euroopan yhteisöjen erioikeuksista ja vapauksista 8. huhtikuuta 1965 tehdyn pöytä-
               kirjan 9 ja 10 artiklan sekä edustajien valitsemisesta Euroopan parlamenttiin yleisillä, välittömillä vaa-
               leilla 20. syyskuuta 1976 annetun säädöksen 4 artiklan 2 kohdan,
              ottaa huomioon Euroopan yhteisöjen tuomioistuimen 12. toukokuuta 1964 ja 10. heinäkuuta 1986
               antamat tuomiot (1),
              ottaa huomioon Itävallan valtiosäännön 57 artiklan,
              ottaa huomioon työjärjestyksen 6 artiklan,
              ottaa huomioon oikeudellisten ja sisämarkkina-asioiden valiokunnan mietinnön (A5-0124/2001),
          1.     päättää olla pidättämättä Johannes Voggenhuberin parlamentaarista koskemattomuutta;
          2.     kehottaa puhemiestä välittämään tämän päätöksen ja valiokunnan mietinnön viipymättä Itävallan
          tasavallan toimivaltaiselle viranomaiselle.
          (1) Ks. asia 101/63, Wagner v. Fohrmann ja Krier, Kok. 1964, s. 397 ja asia 149/85, Wybot v. Faure, Kok. 1986,
              s. 2403.
          3. Jegglen parlamentaarisen koskemattomuuden pidättämistä koskeva pyyntö
          A5-0126/2001
          Euroopan parlamentin päätös Elisabeth Jegglen parlamentaarisen koskemattomuuden pidättämistä
                                           koskevasta pyynnöstä (2001/2031(IMM))
          Euroopan parlamentti, joka
              on vastaanottanut Saksan liittotasavallan oikeusministeriön lähettämän 12. tammikuuta 2001 päivätyn
               pyynnön Elisabeth Jegglen parlamentaarisen koskemattomuuden pidättämisestä ja saanut siitä tiedon
               12. helmikuuta 2001 pidetyssä täysistunnossa,
              kuultuaan työjärjestyksen 6 artiklan 3 kohdan mukaisesti Elisabeth Jeggleä, joka on pyytänyt parla-
               mentaarisen koskemattomuutensa pidättämistä,
              ottaa huomioon Euroopan yhteisöjen erioikeuksista ja vapauksista 8. huhtikuuta 1965 tehdyn pöytä-
               kirjan 10 artiklan sekä edustajien valitsemisesta Euroopan parlamenttiin yleisillä, välittömillä vaaleilla
               20. syyskuuta 1976 annetun säädöksen 4 artiklan 2 kohdan,
              ottaa huomioon Euroopan yhteisöjen tuomioistuimen 12. toukokuuta 1964 ja 10. heinäkuuta 1986
               antamat tuomiot (1),
              ottaa huomioon Saksan perustuslain 46 pykälän,
              ottaa huomioon työjärjestyksen 6 artiklan,
              ottaa huomioon oikeudellisten ja sisämarkkina-asioiden valiokunnan mietinnön (A5-0126/2001),
          (1) Ks. asia 101/63, Wagner v. Fohrmann ja Krier, Kok. 1964, s. 397 ja asia 149/85, Wybot v. Faure, Kok. 1986,
              s. 2403.


title: 2014/46/EU: Neuvoston päätös, annettu 28 päivänä tammikuuta 2014 , alueiden komitean kolmen varajäsenen (Yhdistynyt kuningaskunta) nimeämisestä

text:
               30.1.2014

               FI

               Euroopan unionin virallinen lehti

               L 27/59

         NEUVOSTON PÄÄTÖS,
   annettu 28 päivänä tammikuuta 2014,
   alueiden komitean kolmen varajäsenen (Yhdistynyt kuningaskunta) nimeämisestä
   (2014/46/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Yhdistyneen kuningaskunnan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU (1) ja 2010/29/EU (2) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Kolme alueiden komitean varajäsenen paikkaa on vapautunut Kathy POLLARDin, Mary ROBINSONin ja Sharon TAYLORin toimikausien päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan varajäseniksi jäljellä olevaksi toimikaudeksi eli 25 päivään tammikuuta 2015:

               —

               Sherma BATSON, Councillor, Stevenage Borough Council

               —

               Gillian FORD, Councillor, London Borough of Havering

               —

               Kathy POLLARD, Councillor, Babergh District Council.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 28 päivänä tammikuuta 2014.

            Neuvoston puolesta

            Puheenjohtaja

         G. STOURNARAS

      (1)  EUVL L 348, 29.12.2009, s. 22.

      (2)  EUVL L 12, 19.1.2010, s. 11.


title: Neuvoston päätös 2008/666/YUTP, tehty 24 päivänä heinäkuuta 2008 , Euroopan unionin ja Sveitsin valaliiton välisen Sveitsin valaliiton osallistumista Kosovossa toteutettavaan Euroopan unionin oikeusvaltio-operaatioon (EULEX KOSOVO) koskevan sopimuksen tekemisestä

text:
               13.8.2008

               FI

               Euroopan unionin virallinen lehti

               L 217/23

         NEUVOSTON PÄÄTÖS 2008/666/YUTP,
   tehty 24 päivänä heinäkuuta 2008,
   Euroopan unionin ja Sveitsin valaliiton välisen Sveitsin valaliiton osallistumista Kosovossa toteutettavaan Euroopan unionin oikeusvaltio-operaatioon (EULEX KOSOVO) koskevan sopimuksen tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 artiklan,
   ottaa huomioon puheenjohtajavaltion suosituksen,
   sekä katsoo seuraavaa:

               (1)

               Neuvosto hyväksyi 4 päivänä helmikuuta 2008 yhteisen toiminnan 2008/124/YUTP (1) Kosovossa toteutettavasta Euroopan unionin oikeusvaltio-operaatiosta, EULEX KOSOVO.

               (2)

               Yhteisen toiminnan 13 artiklan 4 kohdassa määrätään, että kolmansien valtioiden osallistumista koskevat yksityiskohtaiset järjestelyt vahvistetaan Euroopan unionista tehdyn sopimuksen 24 artiklassa määrättyjen menettelyjen mukaisesti tehtävässä sopimuksessa.

               (3)

               Neuvosto valtuutti 13 päivänä joulukuuta 2004 puheenjohtajavaltion, tarvittaessa korkeana edustajana toimivan pääsihteerin avustamana, aloittamaan tulevia EU:n siviilikriisinhallintaoperaatioita varten neuvottelut kolmansien valtioiden kanssa Euroopan unionin ja kolmannen valtion välillä tehtävästä mallisopimukseen perustuvasta sopimuksesta, joka koskee kolmannen valtion osallistumista Euroopan unionin siviilikriisinhallintaoperaatioon. Tämän perusteella puheenjohtajavaltio on neuvotellut Sveitsin valaliiton kanssa sopimuksen Sveitsin valaliiton osallistumisesta Kosovossa toteutettavaan Euroopan unionin oikeusvaltio-operaatioon (EULEX KOSOVO).

               (4)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Euroopan unionin ja Sveitsin valaliiton välinen sopimus Sveitsin valaliiton osallistumisesta Kosovossa toteutettavaan Euroopan unionin oikeusvaltio-operaatioon (EULEX KOSOVO).
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus Euroopan unionia sitovasti.
   3 artikla
   Tämä päätös tulee voimaan päivänä, jona se tehdään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 24 päivänä heinäkuuta 2008.

            Neuvoston puolesta

            Puheenjohtaja

         B. HORTEFEUX

      (1)  EUVL L 42, 16.2.2008, s. 92.
    ---documentbreak---

               13.8.2008

               FI

               Euroopan unionin virallinen lehti

               L 217/24

         SOPIMUS
   Sveitsin valaliiton osallistumisesta Kosovossa toteutettavaan Euroopan unionin oikeusvaltio-operaatioon (EULEX KOSOVO)
   EUROOPAN UNIONI (EU)
   ja
   SVEITSIN VALALIITTO,
   jäljempänä ’osapuolet’, jotka
   OTTAVAT HUOMIOON:
   Euroopan unionin neuvoston 4 päivänä helmikuuta 2008 hyväksymän yhteisen toiminnan 2008/124/YUTP Euroopan unionin Kosovossa toteutettavasta oikeusvaltio-operaatiosta, EULEX KOSOVO,
   Sveitsin valaliitolle esitetyn kutsun osallistua Euroopan unionin Kosovossa toteutettavaan oikeusvaltio-operaatioon (EULEX KOSOVO),
   onnistuneesti loppuun saatetun joukkojen muodostamisprosessin sekä EU:n siviilioperaatiokomentajan ja siviilikriisinhallintakomitean suosituksen hyväksyä Sveitsin valaliiton osallistuminen EU-johtoiseen operaatioon,
   poliittisten ja turvallisuusasioiden komitean 22 päivänä huhtikuuta 2008 tekemän päätöksen EULEX/2/2008 hyväksyä Sveitsin valaliiton osallistuminen Kosovossa toteutettavaan Euroopan unionin oikeusvaltio-operaatioon (EULEX KOSOVO),
   OVAT SOPINEET SEURAAVAA:
   1 artikla
   Operaatioon osallistuminen
   1.   Sveitsin valaliitto soveltaa tämän sopimuksen määräysten ja tarvittavien täytäntöönpanojärjestelyjen mukaisesti 4 päivänä helmikuuta 2008 hyväksyttyä yhteistä toimintaa 2008/124/YUTP Euroopan unionin Kosovossa toteutettavasta oikeusvaltio-operaatiosta, EULEX Kosovo sekä yhteisiä toimintoja tai päätöksiä, joilla Euroopan unionin neuvosto päättää jatkaa EULEX KOSOVO -operaatiota.
   2.   Sveitsin valaliiton osallistuminen EULEX KOSOVO -operaatioon ei vaikuta Euroopan unionin itsenäiseen päätöksentekoon.
   3.   Sveitsin valaliitto varmistaa, että sen EULEX KOSOVO -operaatioon osallistuva henkilöstö noudattaa tehtäväänsä suorittaessaan

               —

               yhteistä toimintaa 2008/124/YUTP Euroopan unionin Kosovossa toteutettavasta oikeusvaltio-operaatiosta, EULEX KOSOVO ja siihen mahdollisesti tehtyjä muutoksia,

               —

               operaatiosuunnitelmaa,

               —

               täytäntöönpanotoimenpiteitä.

         4.   Sveitsin valaliiton EULEX KOSOVO -operaatioon lähettämä henkilöstö suorittaa tehtävänsä ja menettelee yksinomaan EULEX KOSOVO -operaation etujen mukaisesti.
   5.   Sveitsin valaliitto antaa siviilioperaatiokomentajalle ja EULEX KOSOVO -operaation johtajalle (jäljempänä ’operaation johtaja’) ajoissa tiedon kaikista muutoksista, jotka koskevat sen osallistumista EULEX KOSOVO -operaatioon.
   6.   EULEX KOSOVO -operaatioon lähetetylle henkilöstölle suoritetaan terveystarkastus, heidät rokotetaan ja Sveitsin valaliiton toimivaltainen viranomainen vahvistaa lääkärintodistuksella heidän sopivuutensa tehtäviin. EULEX KOSOVO -operaatioon lähetetyn henkilöstön on toimitettava jäljennös kyseisestä todistuksesta.
   2 artikla
   Henkilöstön asema
   1.   Sveitsin valaliiton EULEX KOSOVO -operaatioon lähettämän henkilöstön asemaan sovelletaan Euroopan unionin Kosovossa toteutettavasta oikeusvaltio-operaatiosta, EULEX KOSOVO 4 päivänä helmikuuta 2008 hyväksytyn yhteisen toiminnan 2008/124/YUTP 10 artiklan 1 kohdan mukaisesti operaation asemasta sovittuja määräyksiä.
   2.   Kosovon ulkopuolella sijaitseviin esikunta- tai johtoyksiköihin lähetetyn henkilöstön asemaan sovelletaan kyseisten esikunta- tai johtoyksiköiden ja Sveitsin valaliiton välisiä järjestelyjä.
   3.   Sveitsin valaliitto käyttää lainkäyttövaltaansa EULEX KOSOVO -operaatioon osallistuvaan henkilöstöönsä, sanotun kuitenkaan rajoittamatta 1 kohdassa tarkoitettujen, operaation asemaa koskevien määräysten soveltamista, jos niistä on sovittu.
   4.   Sveitsin valaliitto vastaa henkilöstönsä EULEX KOSOVO -operaatioon osallistumisesta aiheutuviin, siihen liittyviin tai sitä koskeviin vaatimuksiin. Sveitsin valaliitto huolehtii lakiensa ja määräystensä mukaisesti mahdollisten, erityisesti oikeudellisten tai kurinpidollisten menettelyjen vireillepanosta sen henkilöstön jäsentä vastaan.
   5.   Sveitsin valaliitto sitoutuu antamaan tämän sopimuksen allekirjoittamisen yhteydessä lausuman EULEX KOSOVO -operaatioon osallistuville valtioille esitettävistä korvausvaatimuksista luopumisesta. Tällaisen lausuman malli on tämän sopimuksen liitteenä.
   6.   Euroopan unionin jäsenvaltiot sitoutuvat antamaan tämän sopimuksen allekirjoituksen yhteydessä lausuman korvausvaatimuksista luopumisesta siltä osin kuin on kyse Sveitsin valaliiton osallistumisesta EULEX KOSOVO -operaatioon. Tällaisen lausuman malli on tämän sopimuksen liitteenä.
   3 artikla
   Turvaluokitellut tiedot
   1.   Sveitsin valaliitto toteuttaa tarvittavat toimenpiteet sen varmistamiseksi, että EU:n turvaluokitellut tiedot suojataan noudattaen 19 päivänä maaliskuuta 2001 tehdyssä neuvoston päätöksessä 2001/264/EY olevia Euroopan unionin neuvoston turvallisuussääntöjä sekä toimivaltaisten viranomaisten antamia lisäohjeita, mukaan lukien operaation johtajan antamat ohjeet.
   2.   Jos EU ja Sveitsin valaliitto ovat tehneet sopimuksen turvaluokiteltujen tietojen vaihtamiseen sovellettavista turvallisuusmenettelyistä, kyseisen sopimuksen määräyksiä sovelletaan EULEX KOSOVO -operaation yhteydessä.
   4 artikla
   Johtamisjärjestely
   1.   Kaikki EULEX KOSOVO -operaatioon osallistuvat henkilöstön jäsenet toimivat kansallisten viranomaistensa alaisina.
   2.   Kansalliset viranomaiset siirtävät operatiivisen johtosuhteen siviilioperaatiokomentajalle, joka vastaa strategisen tason johtamisesta ja valvonnasta.
   3.   Operaation johtaja vastaa EULEX KOSOVO -operaatiosta ja sen johtamisjärjestelystä operaatioalueella.
   4.   Operaation johtajalla on siviilioperaatiokomentajan hänelle osoittama vastuu osallistuvien valtioiden henkilöstön, ryhmien ja yksiköiden johtamisesta ja valvonnasta sekä hallinnollinen ja logistinen vastuu, johon kuuluu myös vastuu EULEX KOSOVO -operaation käyttöön annetuista varoista, resursseista ja tiedoista.
   5.   Sveitsin valaliitolla on samat oikeudet ja velvoitteet kuin operaatioon osallistuvilla Euroopan unionin jäsenvaltioilla kyseisen operaation päivittäisessä toteuttamisessa tämän sopimuksen 1 artiklan 1 kohdassa tarkoitettujen oikeudellisten asiakirjojen mukaisesti.
   6.   Operaation johtaja vastaa EULEX KOSOVO -operaation henkilöstön kurinpidollisesta valvonnasta. Asianomainen kansallinen viranomainen vastaa tarvittaessa kurinpitotoimista.
   7.   Sveitsin valaliitto nimeää vastuuhenkilön, joka edustaa sen kansallista osastoa EULEX KOSOVO -operaatiossa. Vastuuhenkilö raportoi operaation johtajalle kansallisista asioista ja vastaa osastonsa päivittäisestä kurinpidosta.
   8.   Euroopan unioni tekee päätöksen operaation lopettamisesta kuultuaan Sveitsin valaliittoa ennen päätöksen tekemistä edellyttäen, että Sveitsin valaliitto osallistuu yhä EULEX KOSOVO -operaatioon sen lopettamispäivänä.
   5 artikla
   Rahoitusnäkökohdat
   1.   Sveitsin valaliitto vastaa kaikista sen operaatioon osallistumiseen liittyvistä kustannuksista lukuun ottamatta niitä kustannuksia, jotka operaation toimintatalousarviossa kuuluvat yhteisiin kustannuksiin.
   2.   Operaation toteuttamisalueella paikalliselle väestölle tai oikeushenkilölle aiheutuneen kuolemantapauksen, loukkaantumisen, vahingon tai menetyksen osalta Sveitsin valaliitto maksaa korvauksia mahdollisesti tehdyssä, tämän sopimuksen 2 artiklan 1 kohdassa tarkoitetussa operaation asemaa koskevassa sopimuksessa määrättyjen ehtojen mukaisesti.
   6 artikla
   Sopimuksen täytäntöönpanojärjestelyt
   Tämän sopimuksen täytäntöönpanon edellyttämistä teknisistä ja hallinnollisista järjestelyistä sovitaan yhteisen ulko- ja turvallisuuspolitiikan korkeana edustajana toimivan Euroopan unionin neuvoston pääsihteerin sekä Sveitsin valaliiton toimivaltaisten viranomaisten välillä.
   7 artikla
   Noudattamatta jättäminen
   Mikäli jompikumpi osapuoli ei noudata edellä olevissa artikloissa määrättyjä velvoitteitaan, toisella osapuolella on oikeus irtisanoa tämä sopimus yhden kuukauden irtisanomisajalla.
   8 artikla
   Riitojen ratkaiseminen
   Tämän sopimuksen tulkintaan ja soveltamiseen liittyvät riidat ratkaistaan osapuolten välillä diplomaattisin keinoin.
   9 artikla
   Voimaantulo
   1.   Tämä sopimus tulee voimaan sen kuukauden ensimmäisenä päivänä, joka seuraa osapuolten toisilleen antamaa ilmoitusta siitä, että ne ovat saattaneet päätökseen sopimuksen voimaantulon edellyttämät sisäiset menettelyt.
   2.   Tätä sopimusta sovelletaan väliaikaisesti sen allekirjoittamispäivästä alkaen.
   3.   Tämä sopimus on voimassa Sveitsin valaliiton operaatioon osallistumisen ajan.

      Tehty Brysselissä 29 päivänä heinäkuuta 2008.

            Euroopan unionin puolesta

            Sveitsin valaliiton puolesta

   LIITE
   JULISTUKSET
   EU:n jäsenvaltioiden antama julistus
   Euroopan unionin Kosovossa toteutettavasta oikeusvaltio-operaatiosta, EULEX KOSOVO hyväksyttyä EU:n yhteistä toimintaa 2008/124/YUTP soveltavat EU:n jäsenvaltiot pyrkivät omien oikeusjärjestelmiensä mukaisissa rajoissa mahdollisuuksien mukaan luopumaan Sveitsin valaliitolle esitettävistä korvausvaatimuksista, jotka perustuvat niiden lähettämän henkilöstön jäsenen loukkaantumiseen tai kuolemaan taikka sellaisen omaisuuden vahingoittumiseen tai menetykseen, jonka ne omistavat ja jota EULEX KOSOVO -operaatio käyttää, jos loukkaantumisen, kuoleman, vahingon tai menetyksen on aiheuttanut Sveitsin valaliiton lähettämän henkilöstön jäsen suorittaessaan tehtäviään EULEX KOSOVO -operaation yhteydessä, paitsi jos on kyse törkeästä huolimattomuudesta tai tahallisesta laiminlyönnistä, tai jos loukkaantuminen, kuolema, vahinko tai menetys on aiheutunut Sveitsin valaliiton omistaman omaisuuden käyttämisestä, edellyttäen, että sitä on käytetty operaation yhteydessä, ja lukuun ottamatta tapauksia, joissa on kyse kyseistä omaisuutta käyttävän Sveitsin valaliiton EULEX KOSOVO -operaatioon lähettämän henkilöstön jäsenen törkeästä huolimattomuudesta tai tahallisesta laiminlyönnistä.
   Sveitsin valaliiton antama julistus
   EU:n yhteisellä toiminnalla 2008/124/YUTP perustettuun Euroopan unionin Kosovossa toteutettavaan oikeusvaltio-operaatioon (EULEX KOSOVO) osallistuva Sveitsin valaliitto pyrkii oman oikeusjärjestelmänsä mukaisissa rajoissa mahdollisuuksien mukaan luopumaan muille EULEX KOSOVO -operaatioon osallistuville valtioille esitettävistä korvausvaatimuksista, jotka perustuvat sen lähettämän henkilöstön jäsenen loukkaantumiseen tai kuolemaan taikka sellaisen omaisuuden vahingoittumiseen tai menetykseen, jonka se omistaa ja jota EULEX KOSOVO -operaatio käyttää, jos loukkaantumisen, kuoleman, vahingon tai menetyksen on aiheuttanut henkilöstön jäsen suorittaessaan tehtäviään EULEX KOSOVO -operaation yhteydessä, paitsi jos on kyse törkeästä huolimattomuudesta tai tahallisesta laiminlyönnistä, tai jos loukkaantuminen, kuolema, vahinko tai menetys on aiheutunut EULEX KOSOVO -operaatioon osallistuvien valtioiden omistaman omaisuuden käyttämisestä edellyttäen, että sitä on käytetty operaation yhteydessä, ja lukuun ottamatta tapauksia, joissa on kyse kyseistä omaisuutta käyttävän EULEX KOSOVO -operaation henkilöstön jäsenen törkeästä huolimattomuudesta tai tahallisesta laiminlyönnistä.


Avis juridique important

|

31998D1022(01)

Neuvoston päätös, tehty 13 päivänä lokakuuta 1998 jäsenten nimeämisestä tieteellis-tekniseen komiteaan

Virallinen lehti nro C 324 , 22/10/1998 s. 0001 - 0001

NEUVOSTON PÄÄTÖS,tehty 13 päivänä lokakuuta 1998 jäsenten nimeämisestä tieteellis-tekniseen komiteaan (98/C 324/01)EUROOPAN UNIONIN NEUVOSTO, jokaottaa huomioon Euroopan atomienergiayhteisön perustamissopimuksen ja erityisesti sen 134 artiklan,ottaa huomioon komission lausunnon,sekä katsoo, ettäneuvosto nimesi 7 päivänä helmikuuta 1994 tehdyllä päätöksellään (1), jota täydennettiin 6 päivänä lokakuuta 1997 tehdyillä päätöksillä (2), tieteellis-teknisen komitean jäsenet 1 huhtikuuta 1993 alkavaksi ja 31 maaliskuuta 1998 päättyväksi kaudeksi,ON PÄÄTTÄNYT SEURAAVAA:1 artikla Seuraavat henkilöt nimetään tieteellis-teknisen komitean jäseniksi 1 huhtikuuta 1998 alkavaksi ja 31 maaliskuuta 2003 päätyväksi kaudeksi:Th. VAN RENTERGEMCl. A. TRUFFINH. B. MØLLERA. BIRKHOFERH.-H. HENNIESCh. STREFFERM. KAUFMANNW. BÜRKLEA. KATSANOSR. CARO MANSOA. GRAU MALONDAJ. M. MARTÍNEZ-VALB. BARRÉL. PATARINP. CASEAUJ.-F. LACRONIQUEP. LALLEMANDF. J. MULLIGANC. MANCINIA. AIRAGHIR. ANDREANIG. DAMIANIR. DE FELICEH. WAGENERH. VAN DER LAANA. H. M. VERKOOIJENM. HEINDLERP. HILLEJ. M. RIBEIRO MOREIRA DE ARAÚJOJ. CARVALHO SOARESA. VUORINENL. HÖGBERGS. BJURSTRÖMD. POOLEYS. IONA. DUNCANS. A. HARBISOND. ANDERSON2 artikla Tämän päätöksen 1 artiklassa mainittujen henkilöiden nimeäminen tulee voimaan sinä päivänä, jona neuvosto saa tiedon kyseisen nimeämisen hyväksymisestä.Tehty Brysselissä, 13 päivänä lokakuuta 1998.Neuvoston puolestaPuheenjohtajaC. EINEM(1) EYVL C 48, 16.2.1994, s. 5.(2) EYVL C 321, 22.10.1997, s. 7-8.


Avis juridique important

|

31998D1017(02)

Neuvoston päätös tehty 12 päivänä lokakuuta 1998, Euratomin hankintakeskuksen neuvoa-antavan komitean jäsenen nimeämisestä

Virallinen lehti nro C 320 , 17/10/1998 s. 0002 - 0002

NEUVOSTON PÄÄTÖS tehty 12 päivänä lokakuuta 1998,Euratomin hankintakeskuksen neuvoa-antavan komitean jäsenen nimeämisestä (98/C 320/02)EUROOPAN UNIONIN NEUVOSTO, jokaottaa huomioon Euroopan atomienergiayhteisön perustamissopimuksen ja erityisesti sen 54 artiklan 2 ja 3 kohdan,ottaa huomioon Euratomin hankintakeskuksen perussäännön (1), X artiklan sellaisena kuin se on viimeksi muutettuna 1 päivänä tammikuuta 1995 tehdyllä päätöksellä 95/1/EY/Euratom/EHTY (2),ottaa huomioon 27 päivänä kesäkuuta 1997 tehdyn päätöksen Euratomin hankintakeskuksen neuvoa-antavan komitean jäsenten nimeämisestä (3),ottaa huomioon komission lausunnon,sekä katsoo, ettäedellä mainitussa komiteassa on vapautunut jäsenen paikka Thierry DUJARDINin erottua, mistä neuvosto sai tiedon 30 päivänä kesäkuuta 1998,on aiheellista täyttää kyseinen paikka, jaRanskan hallitus esitti ehdokkaan 30 päivänä kesäkuuta 1998.ON PÄÄTTÄNYT SEURAAVAA:Ainoa artikla Nimetään Eric PROUST Euratomin hankintakeskuksen neuvoa-antavan komitean jäseneksi kyseisen komitean jäljellä olevaksi toimikaudeksi eli 28 päivään maaliskuuta 1999 saakka.Tehty Luxemburgissa 12 päivänä lokakuuta 1998.Neuvoston puolestaR. EDLINGERPuheenjohtaja(1) EYVL 27, 6.12.1958, s. 534/58.(2) EYVL L 1, 1.1.1995, s. 1.(3) EYVL C 210, 11.7.1997, s. 3.


title: Neuvoston päätös (EU) 2015/904, annettu 17 päivänä joulukuuta 2014, Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosiaatiosta tehtyyn Euro–Välimeri-sopimukseen liitettävän pöytäkirjan, joka koskee Euroopan unionin ja Algerian demokraattisen kansantasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, allekirjoittamisesta Euroopan unionin puolesta ja sen väliaikaisesta soveltamisesta

text:
               13.6.2015

               FI

               Euroopan unionin virallinen lehti

               L 148/1

         NEUVOSTON PÄÄTÖS (EU) 2015/904,
   annettu 17 päivänä joulukuuta 2014,
   Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosiaatiosta tehtyyn Euro–Välimeri-sopimukseen liitettävän pöytäkirjan, joka koskee Euroopan unionin ja Algerian demokraattisen kansantasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, allekirjoittamisesta Euroopan unionin puolesta ja sen väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 212 artiklan yhdessä 218 artiklan 5 ja 7 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvosto valtuutti 18 päivänä kesäkuuta 2007 komission neuvottelemaan Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehtyyn Euro–Välimeri-sopimukseen (1) liitettävän pöytäkirjan, joka koskee Euroopan unionin ja Algerian demokraattisen kansantasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, jäljempänä ’pöytäkirja’.

               (2)

               Neuvottelut on saatu päätökseen.

               (3)

               Pöytäkirjan tarkoituksena on määritellä varainhoito- ja tekniset säännöt, jotta Algerian demokraattinen kansantasavalta voisi osallistua tiettyihin unionin ohjelmiin. Pöytäkirjassa määritelty horisontaalinen kehys on taloudellinen, varainhoidollinen ja tekninen yhteistyöväline, joka mahdollistaa unionin tuen, erityisesti rahoitustuen, saannin unionin ohjelmien puitteissa. Kehystä sovelletaan vain niihin unionin ohjelmiin, joihin asianomaiset perustamisasiakirjat antavat Algerian demokraattiselle kansantasavallalle mahdollisuuden osallistua. Näin ollen pöytäkirjan allekirjoittaminen ja väliaikainen soveltaminen eivät anna mahdollisuutta ohjelmien taustalla olevien ja niiden käynnistysvaiheessa noudatettavien alakohtaisten politiikkojen mukaisten valtuuksien harjoittamiseen.

               (4)

               Pöytäkirja olisi allekirjoitettava unionin puolesta ja sitä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa unionin puolesta Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehtyyn Euro–Välimeri-sopimukseen liitettävä pöytäkirja Euroopan unionin ja Algerian demokraattisen kansantasavallan puitesopimuksesta Algerian demokraattisen kansantasavallan osallistumista unionin ohjelmiin säätelevistä yleisistä periaatteista sillä varauksella, että pöytäkirjan tekeminen saatetaan päätökseen myöhemmin.
   Pöytäkirjan teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeään yksi tai useampi henkilö, jolla on oikeus allekirjoittaa pöytäkirja Euroopan unionin puolesta.
   3 artikla
   Pöytäkirjaa sovelletaan väliaikaisesti sen allekirjoituspäivästä (2), kunnes sen tekemistä koskevat menettelyt on saatettu päätökseen.
   4 artikla
   Komissio valtuutetaan määrittämään unionin puolesta Algerian demokraattisen kansantasavallan kuhunkin unionin ohjelmaan osallistumista koskevat yksityiskohtaiset säännöt ja ehdot, mukaan lukien maksettava rahoitusosuus. Komissio tiedottaa asiasta toimivaltaiselle neuvoston työryhmälle.
   5 artikla
   Tämä päätös tulee voimaan päivänä, jona se hyväksytään.

      Tehty Brysselissä 17 päivänä joulukuuta 2014.

            Neuvoston puolesta

            Puheenjohtaja

         G. L. GALLETTI

      (1)  EUVL L 265, 10.10.2005, s. 2.

      (2)  Neuvoston pääsihteeristö julkaisee pöytäkirjan allekirjoituspäivän Euroopan unionin virallisessa lehdessä.